b'\n_START_ARTICLE_\nHugo Malmi\n_START_PARAGRAPH_\nHugo Johannes Malmi (5. maaliskuuta 1878 Helsinki \xe2\x80\x93 1. huhtikuuta 1952 Helsinki) oli insin\xc3\xb6\xc3\xb6ri ja vuorineuvos, joka suunnitteli ja  rakennutti Imatrankosken vesivoimalan ja oli Imatran Voiman ensimm\xc3\xa4inen toimitusjohtaja. _NEWLINE_Malmin vanhemmat olivat rautatievirkamies Karl Malm ja Sofia L\xc3\xb6nnberg. H\xc3\xa4n valmistui insin\xc3\xb6\xc3\xb6riksi Polyteknillisest\xc3\xa4 opistosta 1903 ja tuli samana vuonna Tie- ja vesirakennushallituksen apulaisinsin\xc3\xb6\xc3\xb6riksi, kohoten my\xc3\xb6hemmin vanhemmaksi insin\xc3\xb6\xc3\xb6riksi. 1916-1917 h\xc3\xa4n toimi ty\xc3\xb6p\xc3\xa4\xc3\xa4llikk\xc3\xb6n\xc3\xa4 voimalaitosty\xc3\xb6mailla, vuodesta 1918 h\xc3\xa4n oli valtion Koskivoimakomitean yli-insin\xc3\xb6\xc3\xb6ri ja vuodesta 1923 Koskivoimatoimiston johtaja._NEWLINE_Malmin p\xc3\xa4\xc3\xa4ty\xc3\xb6 oli Imatrankosken vesivoimalan suunnittelu ja rakentaminen vuosina 1918-1929, voimalan valmistuttua h\xc3\xa4nest\xc3\xa4 tuli sen p\xc3\xa4\xc3\xa4johtaja ja vuonna 1932 Imatran Voiman toimitusjohtaja. Vuosina 1934-1950 h\xc3\xa4n oli koskitoimikunnan puheenjohtaja ja 1941-1948 Oulujoen vesivoimalat omistaneen Oulujoki Oy:n toimitusjohtaja. H\xc3\xa4n toimi my\xc3\xb6s useissa eri valtion komiteoissa ja vuosina 1922-1925 suomalais-norjalaisessa rajakomissiossa sek\xc3\xa4 edusti Suomea alansa kansainv\xc3\xa4lisiss\xc3\xa4 kongresseissa. Teknillisten seurojen yhteisvaliokunnan puheenjohtaja h\xc3\xa4n oli 1930-1939._NEWLINE_Malmi oli ahkera kirjoittaja, joka julkaisi juttuja alansa lehdiss\xc3\xa4 ja laati teoksen Imatra ja sen kahlitseminen (1949). H\xc3\xa4nelle my\xc3\xb6nnettiin vuorineuvoksen arvo vuonna 1948._NEWLINE_Malmin puoliso vuodesta 1906 oli Ilma Maria o.s. Durchman.'